
        
            
                
            
        

    
	СЕРГЕЙ МИХАЛКОВ 

	 

	АЛЬ ВЭ, МӨРГӨЛДЬЕ

	 

	“БНМАУ Ардын боловсролын яамны хэвлэл” Улаанбаатар хотноо 1970 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

СЕРГЕЙ МИХАЛКОВ

	 

	ХОЧУ БОДАТЬСЯ!

	 


ХӨРӨГ

	 

	Зураач Туулай, Барын зураг зурсан юм сан ажээ. Зурсан зураг нь тун ч аятайхан болж Бард таашаагджээ. 

	— Амьд юм шиг л болж! Гэрэл зургаас илүү болж гэж Бар зургийг магтаж гэнэ. 

	Туулайн бүтээлийг хөгшин Илжиг үзээд зургаа зуруулахаар захиалга өгөв. 

	Туулай бийр будаг болон зурж гарав. Захиалсан зураг нь долоо хоноод л бэлэн болжээ. Илжиг зургаа харуут уур хилэн нь бадарч:

	— Хялар золиг чи, буруу зурсан байна! Намайг их өөр болгочихжээ! Хэзээ миний нүд ийм байлаа. Энэ зураг миний сэтгэлд нийцэхгүй байна. Чи намайг Барыг зурсан шигээ зур хөө! гэжээ. 

	— За тэгье, ёсоор гүйцэтгэе! гэж зураач хэлэв. 

	Туулай бийр будаг болон зурж гарлаа. Илжигний амыг ангайлган, аймшигт соёо шүд ярзайлган зурав. Илжигний туурайн оронд барын хумс зурав. Нүдийг нь Барын нүд шиг сүр оруулан зурав. 

	— Одоо түрүүчийнхээс онхи өөр болжээ. Одоо л нэг миний санаанд таарч байна гэж Илжиг хэлэв. 

	Илжиг зургаа авч алтан жаазанд хийгээд амьтан бүхэнд гайхуулан үзүүлэхээр авч явжээ. 

	Үзсэн бүхэнд тэр зураг тоогдоно. 

	— Мөн ч ургуулж дээ. Туулай ёстой л Зураач байна! Уран туулай байна гэцгээнэ. 

	Илжиг яв явсаар Баавгайтай уулзаад түүнд зургаа үзүүлжээ. 

	— Адилхан байгаа биз ?

	— Хэнтэй? гэж Баавгай асуув. 

	— Надтай! Энэ чинь би шүү дээ! Таньсангүй юу гэж Илжиг хэллээ. 

	— Чамайг хэн ингэж үзэшгүй муухай болгох нь энэ вэ ? гэж Баавгай толгой сэжлэн асуув. 

	— Чи юу ч ойлгохгүй байна! Надтай адилхан байна гэж бүгдээрээ ярьж байгаа юм гэж Илжиг уурлан хэлээд тэссэнгүй Баавгайг тангарч орхив. 

	Баавгайн уур хүрч Илжигний хөргийг шүүрэн авч илжигний хошуун дээр нь буулгав... Зураг цоорч илжигний хүзүүнд углагдав. 

	— Одоо л чи адилхан байна! гэж Баавгай хэлжээ. 

	 


СОД АВЬЯАСТАН

	 

	Урьд нэгэн цагт Галууны дэгдээхэй галуу эхийнхээ сүүлнээс өд сугалан авч гуурсыг нь үзэг болгон үлгэр бичихдээ:

	"Эрт урьд цагт нэг галууны дэгдээхэй байжээ. Нэгэн сайхан өдөр тэр галууны дэгдээхэй Арслантай тохиолдсон юм сан ажээ. Арслан зугтсан боловч эрэлхэг Галууны дэгдээхэй түүнийг хөөн гүйцэж залгижээ. Төгсөв" гэжээ

	— Сод авьяастан ! гэж эх Галуу нь үлгэрийг уншаад магтав. 

	— Сод авьяастан галуу! гэж эцэг Галуу залруулан хэлээд Суут мэргэн ухаантан ! Галууны дэгдээхэй Арсланг залгив гэнээ. Ямар гайхалтай урнаар сэтгэх нь энэ вэ ? Түүнд хэчнээн гүнзгий утгыг агуулаа вэ? гэв. 

	— Галууны хүүгийн зохиолыг Тахиануудад үзүүлье гэж эм Галуу санал гаргажээ. 

	— Тийм тийм, яриангүй тийм! Баатарлаг үйлс, сайн талын дүрийг харуулжээ. Зүйтэй болжээ гэж бид үзэж байна гэж эмэгчин Тахианууд шуугилдав. 

	— Үлгэрээ алтан гургалдайд илгээ. Алтан гургалдай залуу авьяастныг магтан дуулаг! гэж эр Тахиа өгүүлэв. 

	Алтан гургалдай үлгэрийг уншмагц ярвайн ийнхүү өгүүлэв. 

	— Онцгой юм алга, жирийн л нэг балчир хүүхдийн шулганаан байна. Амьдралыг мэдэхгүй нь харагдаж байна. Он жил өнгөрөхөд ингэхээ аяндаа зогсоно гэв. 

	— Авьяасыг нь үгүйсгэх нь үү? гэж Галуунууд нэгэн дуугаар ганганалдав. 

	— Алтан гургалдай та нарт атаархаж байна. Би Цацагт хяруул болж төрөөгүй сэн бол Галууны дэгдээхийг магтан дуулах сан! гэж Цацагт хяруул хэлэв. 

	Тэгээд Цацагт хяруул “Ойн сонинд” өгүүлэл бичсэн гэнэ. Цацагт хяруул шүүмж өгүүлэлдээ өнөөх дэгдээхийн бүтээлийн тухай эх захгүй өчнөөн төчнөөнийг чалчсан учир Галууны дэгдээхэй бүр ч биеэ тоосон гэдэг. Галууны дэгдээхэй хэнтэй ч мэндлэхээ больжээ. Цацагт хяруултай өөртэй нь ч мэндлэхээ байжээ. 

	Нэг өдөр Галууны дэгдээхэй Үнэгтэй уулзахад Үнэгийг идмээр санагджээ. 

	Гэтэл Үнэг «Ойн сониныг» захиалж уншдаггүй байсан учир Галууны дэгдээхийн хав чадлыг мэдсэнгүй байжээ. Харин амт нь жирийн галууны дэгдээхийнх шиг санагджээ. 

	 


ГӨЛӨГ МОГОЙ ХОЁР

	 

	Гөлөг хуучин найз нөхдөдөө гоморхсондоо шинийг олж авахаар явжээ. Өмхөрсөн хожуул дороос Могой гарч ирээд цагариглаж Гөлөгний нүд рүү ширтжээ. 

	— Чи бол намайг дуугүй л хараад байх юм... Харин манайхан бол намайг хараад архирч, хуцаж байдаг юм! Барбос, Шарик, тэр ч байтугай Шавка хүртэл бүгдээрээ л зааж сургаж суудаг. Би тэдний ярихыг сонссоор бүр залхаж гүйцлээ! гэж Гөлөг Могойд хэлэв. 

	Гөлөг гомдол мэдүүлэх зуур Могой дуугарсангүй. 

	— Чи надтай найзлах уу? гэж Гөлөг асуугаад, сууж байсан хожуулаасаа үсрэн буув. 

	Могой бие тэнийн гөлгийг хатгав. 

	Чив чимээгүй, нам үхтэл хатгалаа. 

	 


ЦАГААН БЭЭЛИЙ

	 

	Залуу, залхуу Турлиах хос цагаан бээлий олжээ. Олсон бээлийгээ хоёр хөлдөө арай чамай углаж авуут хамраа сөхөж ихэмсгээр:

	— Мөн ч догь байгаа биз! гэжээ. 

	Өглөө болоход ой мод, тариалангийн газар явж цог хорхой, аалз, ялаа олж идэхээр шувуунууд ажилдаа гарчээ. Харин Турлиах гэртээ үлдсэн байна. 

	— Явцгаая, хамт нисэцгээе гэж шувуунууд хажуугаар нь өнгөрөхдөө хашхирчээ. 

	— Нисэцгээ, нисэцгээ! Намайг цагаан бээлийтэй байгааг та нар харахгүй байна гэж үү? Би бээлийгээ бохирдуулж яаж болох билээ! гэж Турлиах хариулав. 

	Шувууд ой мод, тариалангийн газраар явж ханатлаа ажил хөдөлмөр хийж, өөрсдөө цадталаа хооллоод, ангаахайгаа тэжээхээр гэртээ нисэн ирэв. 

	— Надад өгөхгүй юм уу? Намайг хооллооч! Би өлсгөлөн байна! Бүтэн өдөр юу ч амссангүй гэж Турлиах хашхиран хэлэв. 

	Чи цагаан бээлийтэй яаж хооллох вэ? Бээлийгээ халтартуулчихна!

	— Та нар шууд ам руу минь хий би шууд зажилъя!

	— Тэгэх ч үгүй! Чиний ангаахай байсан цаг аль хэдийнээ өнгөрсөн! Чи бүр цагаан бээлий өмсдөг болсон шүү дээ гэж шувууд хариулав. 

	Шувууд нисэн үүр үүртээ очив. Тэд унтахын өмнө дуу дуулж, дараа нь унтахаар хэвтлээ. Алтан гургалдай хүртэл шөнө дуугаа дуулсан гэдэг. Тэр бээр өдөр туж сайхан хөдөлмөрлөсөн ажээ. 

	Гагцхүү Турлиах, хөгшин Шар шувуу хоёрын нойр хүрэхгүй байжээ. Шар шувуу хулгана агнаж, Турлиах үүрэндээ дэмий л хөрвөн хэвтэнэ. Хөрвөн хөрвөн гайхшаа барахад, нэг цагаан бээлийгээ иджээ. Өлсөх гэдэг амар биш!

	 


БАРИЛГА ДЭЭР

	 

	Минжнүүд далан барьж байлаа. Нэгэн удаа ахмад минж чухал хэргээр юманд явах болжээ. 

	— Хэнийг одоохондоо орлогчоороо үлдээе дээ гэж Минж сандран хэллээ. 

	— Намайг орлогчоороо үлдээ гэж Өмхий хүрэн санал гаргав. 

	— Чамайг уу? Чи тэгээд чадах юм уу?

	— Би юу? Үз л дээ, тэгээд л мэд!

	Минж бодож бодож Өмхий хүрнийг орлогчоороо үлдээжээ. Нэлээд ч хугацаа өнгөрч... Ахмад Минж ч буцаж иржээ. 

	— За та нар миний эзгүйд барилгаа их явуулав уу?

	— Өөрөө үз! гэж Өмхий хүрэн хариулав. 

	— За үзэцгээе! Дагуулж яваад үзүүлээрэй гэж Минж хэлэв. Явцгаажээ. Далангийн барилгыг эзэнгүй орхиж, барилгачин Минжнүүд өөр нэгэн газар хөдөлмөрлөн ямар нэгэн юм хийж байгааг ахмад Минж харжээ. 

	— За барилга хир явцтай вэ? гэж ахмад Минж тэднээс асуув. 

	— Дуусаж байна!

	— Юу тэр вэ?

	— Өмхий хүрний байшинг барьж дуусаж байна. Шувуу нурууг нь тавиад байна гэж Минж нар хариулжээ. 

	 


АВАРГА АМЬТАН

	 

	Заан замаар явж байжээ. Заан хошуугаа ганхуулан яаралгүй төвшин алхалж явснаа гэнэт араас нь Туулай гэтэж явахыг үзжээ. 

	Туулай яах нь энэ вэ? Галзуурсан биш биз? гэж Заан айж, түргэн түргэн алхлав. Туулай ч хойноос нь хурдлав... 

	— Яадаг билээ? Яаж Туулайнаас салах билээ? Туулай зааныг хөөж явсан удаа нэг ч үгүй дэгсэн! гэж улам улам түргэн алхлах зуураа Заан бодлоо. 

	Заан хар гүйхээрээ хурдлах зуураа байн байн эргэн харсаар явна. Туулай ч хоцордоггүй, харин ч улам л ойртсоор... 

	Гэнэт өмнө нь ёроолгүй гүн ангал тулгарав!

	— Өнгөрчээ! Дүүрчээ! Ёроолгүй ангал руу нисэлтэй ч биш дээ! гэдэг бодол төрж Заан зогслоо. 

	Туулай гүйсээр ирэв. Мөн л их амьсгааджээ. 

	— Чи... надаас юу хүсээв?... гэж Заан сулхан дуугаар асуув. 

	— Та гарын үсгээ өгч хайрлаач дээ, гуйя! гэж Туулай Зааны доороос дээш харан хошуу цорвойн гуйв. 

	— Та их том шүү дээ. Гарын үсгээ өгөөч! гэжээ. 

	 


ЦУУ ҮГ

	 

	Эмэгчин муураас тоорой гарсныг та сонссон уу? гэж Галуу Цацагт хяруулаас асуужээ. 

	— Тэгэх ёсгүй! Энэ бол цуу үг! гэж Цацагт хяруул хэлэв. 

	— Үнэмшихийн аргагүй боловч үнэн л болсон явдал даа! Бүгд гагцхүү үүний л тухай ярьцгаах болжээ гэж Азарган тахиа өгүүлэв. 

	— Очиж өөрсдийн нүдээр харцгаая! гэж Галуу санал гаргав. 

	Явцгаав. 

	Галуу, Цацагт хяруул, Азарган тахиа гурав муурын байшинд ирлээ. Эмэгчин муур нүдэндээ нулимстай, тун ч уруу царайтай сууж байна. Эр муур дэргэд нь уур хилэн ихтэй сууна. 

	— Танайх тооройтой болсон гэдэг үнэн үү? гэж Цацагт хяруул болгоомжтой асуув, 

	— Яриангүй үнэн! Хар л даа, Та нарын өмнө байна! гэж Эмэгчин муур хэлэв. 

	Галуу, Цацагт хяруул, Азарган тахиа гурав байшингийн булан руу харав. Муурын зулзага цөцгийнд хутгалдан халтартаж эргэн тойрныхоо юм бүхнийг цөцгийгөөр буджээ. 

	— Та нар үүнийг харцгаа л даа. Тоорой биш гэх үү? гэж Эмэгчин муур хэлэв. 

	Үүний хариуд Галуу, Азарган тахиа, Цацагт хяруул гурав юу ч дуугарсангүй. Тэд урам ч үгүй буцав. 

	 


СУРСАН ЗАН

	 

	Туулай, дуг нойртоо унтаж байгаа Бар, бас барын дэргэд Могой байхыг харжээ. 

	— Могой яаж хатгах бол? Аль вэ, Барыг сэрээе байз! гэж Туулай шийдээд айснаасаа дагжин чичирсээр Барын сүүлнээс хүчтэй гэгч угзрав. 

	— Хэн намайг сэрээх нь энэ вэ? гэж Бар хүрхрэв. 

	— Уучлаарай гэж Туулай шивгэнэн хэлээд, болгоомжил, наана чинь могой! гэлээ. 

	Бар эргэнгүүт хорт могойг харж хажуу тийш үсрэн зайлав. 

	— Аль вэ, хөлөө өг. Чи бол зоригтон бөгөөд ариун санаатан байна. Одоогоос эхлэн чи бид хоёр анд нөхөд боллоо. Би чамайг хамгаалалтдаа авъя! Одоо чи юунаас ч айхгүй байхад болно!.. гэж Бар Туулайд хэлэв. 

	Туулай үүнд баярлав. 

	Гэнэт бутны цаанаас Үнэг шагайж харав. Тэрхэн мөчид Туулай нүд ирмэхийн зуурт алга болов. 

	Бар гайхан толгой сэгсрэв. Орой болсон хойно Туулайг эрж олжээ. 

	— Чи юунд зугтав?

	— Үнэг хараад

	— Би дэргэд чинь байсан шүү дээ! Би чамайг хамгаална гэж амлаа биз дээ

	— Амласан!

	— Чи надад итгэхгүй байна уу?

	— Итгэж байна. 

	Үнэгийг надаас илүү хүчтэй гэж чи бодож байгаа юм биш биз дээ?

	— Үгүй, чи түүнээс илүү хүчтэй. 

	— Тэгвэл чи тэгэхэд яагаад зугтаасан бэ?

	— Сурсан зан гэж Туулай ичингүйрэн хариулжээ. 

	 


ТААШААЛ САЙНТ

	 

	Зусаг ямаа үзэсгэлэн төгөлдөр байжээ. Хүзүүндээ зүүсэн тууз нь түүний гуа үзэсгэлэнг улам ч дур булаам сайхан болгожээ. 

	Хоёр том ухна түүнд ухаан жолоогүй хайр сэтгэлээ өгч түүнээс болж мөргөлдөхгүйгээр өдөр өнгөрөөхийг болив. 

	— Мөргөлдөх хэрэггүй. Хэний чинь таашаал сайн байх нь вэ, түүнд би хайр сэтгэлтэй болно! Надад нэг нэг бэлэг авчирцгаа. Дараа нь би сонгоно гэж Зусаг тэдэнд хэлэв. 

	Нэг нь түүнд хөх цэцгийн баглаа авчирч өгчээ. 

	Зусаг ямаа түүнийг үнэрлэж амталж үзээд:

	— Амт ч үгүй, үнэр ч үгүй! Шал дэмий юм! гэж майлав. 

	Нөгөө нь түүнд том бөөрөнхий байцаа авчирч өгчээ. 

	Зусаг ямаа бэлгийг аван дуу алдаж:

	— Энэ бол өөр хэрэг! Ямар гайхамшигт цэцгийн цоморлог вэ! Энэ цоморлог цэцгээ дэлгэхэд ер юутай сайхан болох вэ гэдгийг би төсөөлөн бодож байна! Ёстой таашаал сайнтай гэж энэ дээ гэв. 

	Хэрэв хоёр дахь ухна хүний ногооны газраас байцаа хулгайлж байгаад баригдаагүй сэн бол Зусаг ямаа чухам түүнийг л сонгон авах байжээ. 

	 


ЗАДЛАН ШИНЖИГЧ

	 

	Чоно явж байгаад Хоньтой дайралджээ. 

	— Чи хоол идсэн үү? гэж Чоно асуув. 

	— Идсээн, тэгээд юу гээ вэ?

	— Би тэгвэл идээгүй явна! Мэдээж, би чамайг өрөвдөлгүй яах вэ, Сэтгэл зовнилгүй яах вэ. Гэсэн ч чи намайг ойлгож үз. Өлсгөлөн гэдэг амраг садантай адилгүй! Тийм дээрээс хонгор минь би чамайгаа одоохон... 

	Тэгэхэд нь Хонь түүний яриаг таслан:

	— Чи юу гэх гээд байгаа юм бэ?!

	Би сайн ойлгохгүй байна. Өлсөнө гэдэг байгалийн жамыг амраг садантай шууд төрөлсүүлж туйлын тээнэгэлзээтэй зүйл ярьж байгаагаараа чи өөрийнхөө үндсэн санаа бодлоо илэрхийлэх явдлын тодорхой бус байдлыг улам ч бүдгэрүүлж байгаа хэрэг даруй мөн билээ. 

	Физиологийн сэрлийг амраг садантай энэ мэтчилнээр дур мэдэн харшуулах явдлыг байж болохгүй зүйл хэмээн миний бие үзэж байна. Хэрэв дээр дурдсанчлан өлсгөлөнг амраг садантай харшуулах явдал нь жирийн л нэг утга зохиолын арга байсан хэмээн үзвээс, зарчмын хувьд иймэрхүү адилтгалыг хүлээн зөвшөөрөх боловч, миний бие хувьдаа өөрийн үүргээ үзэхдээ... 

	Хонь үгээ төгсгөх хэрэггүй болов... 

	Чоно аль хэдийнээ явж оджээ. Дур нь нэгэнт гутсан байжээ. 

	 


ЭЦСИЙН ХҮСЛЭН

	 

	Чоно боож үхэхээр шийдээд энэ тухайгаа хөвчийн ой даяар зарлажээ. 

	— Яриангүй боож үхэх бий! Хараарай! гэж Туулай дооглонгуй инээв. 

	— Боож үхнэ, боож үхнэ! Зайлшгүй боож үхнэ! Хатуу шийдсэн байна билээ гэж Яст мэлхий хэлэв. 

	— Шийдээ өөрчилж ч магадгүй гэж Зараа зарсхийн хэлэв. 

	— Өөрчлөхгүй, өөрчлөхгүй! Дүүжлүүр модоо хүртэл сонгосон. Мөчрөө хүртэл олсон. Улиас модонд дүүжилж үхэхээр шийдсэн. Олсоо одоо эрж байгаа гэж Шаазгай шулганав. 

	Амьтад хөлхөлдөн, шуугилдан, маргалдсаар нэг хэсэг нь итгэж байхад, нөгөө хэсэг нь эргэлзсээр... 

	Цуу яриа яв явсаар тосгоны Хоточ нохойд хүрчээ. Хоточ нохой! ойд ирж Чоныг эрж олжээ. Саарал Чоно улиас модны ёроолд гунигтайяа суун улиасны мөчир рүү гөлрөн харжээ. Сайн санаат Хоточ нохойн зүрх шимшрэв. Тэр чононд сайнгүй байсан бөгөөд хашаа хороондоо хавьтуулдаггүй байлаа. Гэтэл энэхэн мөчид Чононд гунигт явдал тохиолджээ. 

	— Саарал минь сайн уу? гэж Хоточ нохой аяархан дуугаар мэндлэв. 

	— Сайн уу, баяртай! Баяртай ! хонгор минь, баяртай Надад муу юм бүү бодоорой! Хэрэв уучлах зүйл байвал уучлаарай! гэж Чоно хоншоороосоо нулимсаа арчин хариулав. 

	— Олны ярьдаг үнэн үү? гэж Хоточ нохой болгоомжтойнхон асуув. Итгэхийн аргагүй юм! Яах нь тэр вэ? Юу болох нь тэр вэ?

	— Олны дунд гутамшиг болов би! Ёгт үлгэр, явган үлгэрт намайг гутамшиг болгов... Амьд явахыг үл хүснэм! Олс олж өгч туслаач... Олсыг саравчинд эрээрэй, чи ордог шүү дээ, чамд итгэдэг... 

	— За яах вэ... Тэгье... гэж Хоточ нохой бодсон ч үгүй зөвшөөрөв. 

	Чоно сэтгэл уяран:

	— Их баярлалаа! Олстойгоо хамт бас ганц ишиг аваад ирээрэй. Миний эцсийн хүслэнг биелүүлж үзээрэй... 

	Хоточ нохой ч Чонын эцсийн хүслэнг биелүүлжээ. Гэтэл Чоно боож үхсэнгүй. 

	Болихоор шийджээ. 

	 


АЗАД МУУ

	 

	Эрт урьд цагт нэгэн тас хар Муур байж гэнэ. Хулгана ч бариад ирдэг, загас ч бариад ирдэг сайн анчин байжээ, тэр Муур. Нэг өдөр Муур ганзага дүүрэн антай харьж явтал замд нь Гөлөг тохиолджээ. 

	— Муур аа, Муур аа! Намайг нэг удаа анд авч яваач!

	— Тэгье! Хоёулаа бол хөгжилтэй байдаг сан гэж Муур зөвшөөрөн хэлэв. 

	— Тийм дээ, тэгэхдээ чи миний өмнүүр зам хөндлөн гүйж гарахгүй тул би өмнө нь явна. Тэгэхгүй бол азад муу болно. Яагаад гэвэл чи муур, муур муур даа хар муур шүү дээ... гэж Гөлөг хэлэв. 

	— Би чамайг хаашаа ч авч явахгүй гэж Муур хэлэв. 

	— Яагаад? гэж Гөлөг гайхан асуухад

	— Яагаад гэвэл, тэнэгтэй явж олсонд орвол, ухаантай явж алдсан нь дээр байдаг. Чамайг тэнэг юмаа гэж би ойлголоо гэж Муур хэлээд замаараа явлаа. 

	 


ЦЭН МЭЛХИЙ ХОЁР

	 

	Мэлхий Цэн шувуутай маргав. 

	— Бид хоёрын хэн нь илүү үзэсгэлэнтэй вэ?

	— Би! Хар л даа. Би хэчнээн сайхан хөлтэй байна! гэж Цэн шувуу бардан хэлэв. 

	— Би бол дөрвөн хөлтэй, чи хоёрхонтой гэж Мэлхий маргав. 

	— Би хоёртой нь хоёртой. Гэхдээ миний хөл урт шүү дээ! гэж Цэн хэлэв. 

	— Би мэлхийн дуугаар дуугарч чадна. Чи харин эс чадна!

	— Би нисдэг, чи зөвхөн л үсэрч явдаг!

	Нисдэг боловч, усанд шумбаж ямар чадах биш!

	— Надад шувуун хошуу бий!

	— Шувуун хошуу гэнэ шүү! Юунд хэрэгтэй юм бэ?! гэхэд Цэн уурлаж:

	— Үүнд хэрэгтэй юм! гэж хэлээд Мэлхийг залгиж орхив. 

	Дэмий маргахгүйн тулд Цэн шувуу мэлхийг залгиж байдаг юм гэж ярьдаг нь хоосон үг биш ээ. 

	 


ШИДЭТ ҮГ

	 

	— Одоо би бүхнээс илүү хүч чадалтай! гэж нэг өдөр Эрэгчин туулай хэлжээ. 

	— Илүү хүчтэй гэж үү?! гэж Эмэгчин туулай эргэлзэн асуув. 

	— Итгэхгүй байна уу? Тэгвэл би Бодон гахайг өшиглөж орхиё тэгэх үү?

	— Чи ухаарч бодооч! гэж Эмэгчин туулай айж сандран хэлэв. 

	— Намайг тэр яах ч үгүй! Би шидэт үг мэднэ гэв. 

	— Эрэгчин туулай Бодонгийн, араас нь очоод өшиглөж орхив. Бодон галзуурсан мэт уурлав. Эмэгчин туулай ухаан алдтал айж нүдээ анив... Харин Эрэгчин туулай айн сандарсан янзгүй газар хэвтэж, хөлөө дээш сарвалзуулан

	— Алдаагаа хүлээе! Хэвтэж байхад нүддэггүй сэн биш бил үү! гэж хашхирав. 

	Бодон гахай бодол болов... За тийм бол ч яах вэ... гээд Туулайд гар хүрсэнгүй яваад өгчээ. 

	— За хараа биз?! гэж эрэгчин Туулай эмэгчиндээ хэлэв. 

	— Баатар эр! Баатар эр!!! гэж бахархах сэтгэлээс чээж нь давхцан эмэгчин туулай хэллээ. 

	Эрэгчин туулай бүр ч гаарав. Ойн дундуур эмэгчинтэйгээ явах зуураа тохиолдсон бүхнийг баруун зүүнгүй өшигчиж явдаг болов. Тэгэвч юу ч болсонгүй! Шидэт үг аварсаар л байв. 

	Тэр хоёр ойн захад явтал, Баавгай хожуул дээр суун лууван идэж байжээ. 

	— Лууван тун ч сайхан сан... гэж эмэгчин туулай санаашран хэлэв. 

	— Лууван уу? Одоохон! гэж хэлээд эрэгчин туулай Баавгай руу очин өшиглөж аваад Лууванг булаав. 

	Баавгай дуугарсан ч үгүй хойд хөл дээр босож, модноос мөчир хугалж авлаа. 

	Туулай газар унаж хөлөө сарвалзуулан

	— Хүлээ, хүлээ! Алдаагаа хүлээе. Хэвтэж байхад нүддэггүй сэн биш билүү! гэж хашхирав. 

	— Мэднэ ээ. Би чамайг нүдэх гээгүй байна. Би чамайг саваадах гэж байна! гэж баавгай хэлэв. 

	Тэгээд ч саваадсан юм гэдэг. Эмэгчин туулайных нь нүдэн дээр салам болтол саваадсан юм гэдэг. 

	 


АЗАРГАН ТАХИА ОНГИРСОН НЬ

	 

	Азарган тахиа хөх тэнгэрт элэн халин нисэж буй Бүргэд шувууг хараад эмэгчин тахиануудын өмнө бүргэд болж харагдмаар санагджээ. 

	— Би бүргэдээс юугаараа дутаа вэ? гэж эмэгчин тахиануудаасаа асуужээ. 

	— Бүргэд! Бүргэд! Бүргэд шувуу мөн! гэж эмэгчин тахианууд нэгэн дуугаар хариулжээ. 

	Ах гуай би таныг мэднэ! Та тахиа шүү дээ! гэж хажуугаар нь гүйж явсан Гөлөг хашхирчээ. 

	— Гэлээ ч гэсэн би бүргэд шувуу байвал яах вэ? гэж эр тахиа сагсууран хэлж Гөлөгний өмнө очиж далавчаа дэлгэв. 

	— Бүргэд мөн, ах гуай, шонхор мөн! гэж айж эмээсэн Гөлөг шивгэнэж хэлэв. 

	— Тэгж хэлэх ёстой байсан юм! гэж эр тахиа хашхираад ухасхийн хашаан дээр нисэж гарлаа. 

	Бүргэд, бүргэд гэж эмэгчин тахианууд айн сандарч нэгэн дуугаар хашхирав. Тэд бут сөөг рүү таран зугтаж амжаагүй байтал жинхэнэ Бүргэд хашаан дээр байсан мөнөөх тахианд хумсаа шигтгэн шүүрч долоон уулын тэртээд авч оджээ. 

	 


БААШТ ТУУЛАЙ

	 

	Урьд нэг Баавгай Туулайн хөлөн дээр гишгэчихжээ. 

	— Ёо ёо, авраарай, үхлээ! гэж Туулай дуу тавин хашхирав. 

	Цайлган санаат Баавгай сандарчээ. 

	Туулайг өрөвдөн ингэж хэллээ. 

	— Уучлаарай намайг! Санаандгүй ийм хэрэг болов. Санамсаргүй хөл дээр чинь гишгэчихлээ. 

	— Чиний уучлал гуйх надад ямар ашиг байх билээ? Би одоо хөлгүй боллоо! Би одоо яаж гүйж харайх билээ? гэж Туулай ёолон хэлэв. 

	Баавгай ч Туулайг ичээндээ тэвэрч аваачив. Орон дээрээ хэвтүүлэв. Хөлийг нь боож өгөв. 

	Туулайны хөл төдий л их хөндүүр байгаагүй боловч, 

	— Ёо ёо! Ёо ёо! Би үхлээ! гэж Туулай урьдынхаас улам ч чанга дуугаар ёоллоо. 

	Баавгай Туулайг эмнэж, хооллож ундлах болов. Өглөө сэрүүтээ л эн түрүүнд, 

	— За хөл яаж байна. Туулай минь, эдгэрч байна уу? гэж асууна. 

	— Ямар их өвдөж байна гэж санана! Өчигдөр гайгүй л болсон шиг байсан, гэтэл өнөөдөр хачин хөндүүр байна, босож ч чадахгүй нь гэж Туулай хариулна. 

	Баавгай ойд явмагц Туулай хөлийнхөө боолтыг хуу татан хаяж баавгайн ичээн дотуур дэгдэж харайж, 

	 

	Мишка хооллож, Мишка ундална, 

	Мөн ч сайхан дөнгөлөө дөө!

	Сэтгэл санаа зовох юм

	Ширхэг ч, надад алгаа

	 

	гэж хоолой мэдэн дуулдаг байв. 

	Юу ч хийхгүй байсаар Туулай залхуу хойрго болов. Туулай элдвээр аашлан, 

	— Чи яагаад намайг дан ганц луувангаар хооллох болов? Өчигдөр лууван байсан, өнөөдөр мөн л лууван! Биеийг минь бэртээж орхиод одоо ингэж алах нь уу? Амтат лийр, зөгийн бал идэхийг хүснэм! гэж Баавгайд хэлэв. 

	Баавгай лийр, зөгийн бал олж ирэхээр явжээ. Явж Үнэгтэй дайралджээ. 

	— Миша, чи хаашаа юунд ийм зовуурьтай явна вэ?

	— Лийр, зөгийн бал олохоор явна! гэж Баавгай хариулаад Үнэгэнд бүгдийг ярьжээ. 

	— Чи хэрэгтэй юмандаа явсангүй! Чи эмчид явах байсан юм! гэж Үнэг хэлэв. 

	— Хаанаас түүнийг олох билээ? гэж Баавгай асуув. 

	— Эрэх хэрэг байна уу? Би эмнэлэгт ажиллаад даруй хоёр сар болж байгааг чи мэдээгүй юу? Намайг аваад оч, би Туулайг дор нь эдгээгээд өгнө гэж Үнэг хэлэв. Баавгай Үнэгийг үүрэндээ авчрав. Туулай Үнэгийг харуут айн эмээж дагжин чичрэв. Үнэг Туулайг хараад:

	— Миша аа! Түүний бие тааруухан байна! Харав уу, чичирч байгааг нь? Би түүнийг аваачин эмнэлэгтээ хэвтүүлье. Манай эмнэлэгт Чоно хөлийн өвчний талаар сайн мэргэжилтэн гэгддэг. Чоно бид хоёр Туулайг хамтран эмчилнэ. 

	Туулай үүрнээс годхийн гарч одов. 

	— За ингээд л эдгэрчих нь тэр дээ! гэж Үнэг хэлэв. 

	— Өтөлтлөө санаагүй, буцалтлаа шөлгүй гэдэг энэ байжээ гэж сайхан санаат Баавгай хэлээд сайн нойр авахаар орон дээрээ сунан хэвтлээ. Учир нь Туулай үүрэнд нь байсан бүх хугацаанд Баавгай өөрөө шалан дээр унтаж байжээ. 

	 


ЭНДҮҮРЭЛ

	 

	Урьд нэг Чоно үүрэндээ амьдран сууж байжээ. Чоно сууцаа огт засдаггүй, огт цэвэрлэдэггүй байсан юм сан ажээ. Иймээс ч Чонын сууц туйлын бохир бөгөөд нуран унах болтлоо хуучирсан байлаа. 

	Нэг өдөр Чонын үүрний дэргэдүүр Заан өнгөрөн гарч явжээ. Явах зуураа дээврийг нь дөнгөж шүргэтэл дээвэр нь хазайчихжээ. 

	— Уучлаарай намайг, найз минь! Би санамсаргүй ингэлээ! Би одоохон засчихъя! гэж Заан Чононд хэлэв. 

	Заан гартаа дүйтэй байсны дээр ажлаас бэрхшээдэггүй байв. Иймээс алх хадаас аваад л дээврийг засчихжээ. Дээвэр ч урьд урьдынхаас илүү бат бөх болов. Хараач надаас айлаа шүү! Эхлээд надаас уучлалт гуйсан, дараа нь өөрөө миний сууцын дээврийг заслаа. Үүгээр ер нь шинэ байшин бариулаадахъя байз! Айж л байгаа хойно үгэнд орох ёстой! гэж Чоно бодов. 

	Чоно Заанд өндөр дуугаар хэлэхдээ, 

	— Зогс! Чи яаж байгаа нь энэ вэ?

	Чи надаас ийм амархан сална гэж бодов уу? Манай дээврийг хажуулдуулаад хадаасаар дөнгөн данган торгоод явчих гэж бодов уу? Надад шинэ байшин барь! Түргэлж үзээрэй мал аа, эс тэгвэл хөөрснийхнөө танихгүй болтол чамайг шийтгэнэ шүү гэлээ. 

	Заан энэ үгийг сонсоод юу ч хэлсэнгүй Чоныг гэдэсдэж аваад өмхий устай нүхэнд чулуудав. Тэгээд Чонын байшин дээр суув. 

	— Ингээд чи шинэ байшин ав! гэж Заан хэлээд явав. 

	Чоно сэхээ ормогц гайхан хэлэхдээ, 

	— Юу ч ойлгосонгүй! Надаас айхдаа уучлалт гуйсан, тэгээд дараа нь болохоор энэ... Юу ч ойлгосонгүй! гэв. 

	— Чи тэнэг байна, хулчгар зан, хүмүүжилтэй байдал хоёрыг чи ялгахгүй байна шүүдээ гэж энэ бүхнийг харсан хөгшин Хэрээ хэлэв. 

	 


ХӨӨРҮҮ ТАХИА

	 

	Тахиа хашаа дээр нисэн гарч толгой гэдийн суув. 

	— Та тэнгэрийн сайхныг харж сууна уу? гэж Нугас асуув. 

	— Тэнгэр гэж юу байсан юм бэ? Нэвтэлж гарахын аргагүй болтол зай завсаргүй од мичид чигжсэн утгагүй тэнэг зай шүү дээ! Өдөр шөнө ээлжилсээр бүр залхааж орхив. Энэ бүхэн юутай уйтгартай вэ... 

	Би таныг ийм сонирхолтой эрхэм гэж мэдсэнгүй явжээ! Таны бодол юутай ойлгомжгүй далд утгатай вэ! гэж Нугас хэлэв. 

	— Би жигүүрээ дэлгэж, үүлтэй тэнгэрээс дээш халин дүүлэн гарч од мичидтэй ч үзэлцэнэ. Хэнд ч үл ойлгогдох мөртөө эрэлхэг цог жавхлан төгөлдөр байж цэнхэр өнгөт тэнгисийн ёроолгүй гүнд шумбан орж... живнэ ээ! гэв. 

	Ийнхүү ярьсандаа Тахианы толгой эргэв. Тахиа тэнцвэр алдсанаас хашаа дээрээс шалбаагт ойчив. 

	— Ээ та минь! Та живж байна уу даа?! гэж Нугас айсан дуугаар асуув. 

	— Живж байна! гэж Тахиа уцаарласан дуугаар хариулснаа амь зайлж амжаагүй явсан чийгийн өтийг тоншин залгилаа. Жирийн л нэг тахиа өт залгидгийн адил залгичхав. 

	 


АЛДАА

	 

	Туулай тонгос тонгос харайсаар Тогорууны гэрт иржээ. 

	— Тогоруу эрхэм ээ, чи шүд эмнэхдээ сайн сан, надад шүд хийгээч! гэв. 

	— Таны шүд сайн шүү дээ!

	— Сайн ч гэсэн жижигдээд байна! Надад арслангийн соёо хийж өгөөч!

	— Танд соёоны хэрэг юу байна? 

	— Би Үнэгтэй эр охиноо үзэх гэсэн юм! Би түүнээс зугтсаар байгаад залхаж гүйцэв. Одоо Үнэг надаас зугтдаг болог!

	Тогоруу инээж, Туулайд арслангийн хоёр хиймэл соёо хийж өгчээ. Ёстой л амьд арслангийн гэлтэй! Харахад аймаар!

	Туулай толинд өөрийгөө хараад:

	— Гайхалтай юм! Явж Үнэг олъё гэв. 

	Туулай ойн дундуур шогшин Үнэгийг эрж явтал Үнэг өөрөө өмнөөс нь тосон бутны цаанаас гарч иржээ. Туулай Үнэгийг харуут хамаг байдгаараа хурдлан зайлав. Тэгээд Тогоруунд очоод ухаан гартал айснаас хамаг бие нь дагжин чичирч байв. 

	— Тог-тогоруу эрхэм ээ! Соёог сольё! гэв. 

	Хуучин нь юугаар муудаад байна!

	— Муу биш ч гэсэн бас жижигдээд байна! Үнэгний өөдөөс юу ч болохгүй байна! Танд үүнээс арай том байна уу? гэхэд Тогоруу:

	— Тус болохгүй! Халаг минь, би алдаа гаргажээ! Таны зүрхийг солих хэрэгтэй байсан юм сан ажээ. 

	Туулайн зүрхийг чинь авч хаяад оронд нь арслангийн зүрх хийдэг байжээ!.. гэв. 

	 


ҮЗЭЛ

	 

	Баавгай Чоно хоёр энэ тэрийн тухай элдэв дээдийг хөөрөлдөж байв... 

	Тэдний дэргэд Эрвээхэй эргэлдэн цэцгээс цэцэгт дамжин хийсэж явлаа. 

	Баавгай Эрвээхийг хараад сэтгэл баясан, 

	— Үүнийг хараач! Ямар гоё юм бэ! гэж Чононд хэлэв. 

	Хаана байна? гэж Чоно асуув. 

	— Наана чинь мөчир дээр чиний толгой дээр! Эрвээхэй нисэж явна! Түүний үзэсгэлэн гоог хэлж баршгүй!

	— Эрвээхэйн юу даа? гэж Чоно дооглонгуй инээмсэглэв. 

	— Чамд үл тоогдов гэж үү? гэж Баавгай гайхан асуув. 

	— Түүнд сайхан юм юу байгаа юм бэ?

	— Тэгж ярьсны ч хэрэггүй байх аа! Хар л даа! Юутай уян налархай хөдөлгөөнтэй вэ? Далавчны нь хээ хуар юутай гоё вэ?

	— Уян налархай гэнэ үү? Хээ хуар гэнэ үү? Түүний сайн сайхныг би олж харахгүй байна. 

	— Тэгвэл... 

	— Ямар ч тайлбар хэрэггүй! Саяхан би нэг хонь харсан юм сан... гэснээ Чоно нүдээ их болгож, энэ бол ёстой үзэсгэлэн гоо байсан юм! гэв. 

	— Аа! Би одоо л чамайг ойлгов бололтой... гэж Баавгай урамгүйхэн хэлэв. 

	 


БЯЛДУУЧ

	 

	Хандгай ойд тэнэж ядарсандаа амрах болжээ. Ойн захад орж хэвтээд Туулайнаас:

	— Намайг хагас цагийн дараа сэрээж тус болооч! гэж гуйв. 

	Тус болохыг Хандгай түүнээс өөрийн биеэр гуйсанд Туулай үймрэн сандрав. 

	— Унт, унт! Заавал сэрээнэ! гэж амлав. 

	Хандгай суниаж, нүдээ анив. 

	— Чамд өвс дэвсэж өгөх үү? гэж Туулай хэлээд бут өвс авчирч Хандгайн хажуу бөөр доогуур чихэв. 

	— Хэрэггүй, хэрэггүй баярлалаа! гэж Хандгай нойрмог дуугаар хэлэв. 

	— Юу хэрэггүй гэж? Өвсөн дээр хэвтэх зөөлөн биш үү!

	— За яамай, яамай... Би унтмаар л байна... 

	— Би чамд унтахын чинь өмнө уух юм авчрах уу? Гол ойрхон шүү. Би нүд ирмэхийн зуур аваад ирье!

	— Хэрэггүй, хэрэггүй... би унтмаар байна... 

	— Унт, унт! Би чихэнд чинь үлгэр ярьж өгөх үү? Амархан унтдаг юм гэж бялдууч Туулай цөхрөнгүй хэлэв. 

	— Хэрэггүй дээ, хэрэггүй... баярлалаа... Би аяндаа унтчихна... 

	— Эвэр чинь саад болоогүй биз?!

	Хандгай ухасхийн босож, эвшээсээр явж одов. 

	Туулай гайхан, 

	— Чи хаачих нь энэ вэ? Хорин минут ч болсонгүй шүү дээ! гэв. 

	 


АЛЬ НЬ АЛИЙГАА ДИЙЛДЭГ БОЛ?

	 

	Эрэгчин эмэгчин хоёр Туулай ойд бяцхан байшин барьжээ. Орчин тойрноо цэвэрлэж, шүүрдэн янзалжээ. Зам дээрх том чулууг зайлуулах л гагцхүү үлджээ. 

	Хоёул хүчээ нийлүүлж байгаад түүнийг замаас чирч зайлуулъя! гэж эмэгчин туулай санал гаргав. 

	— За яах вэ! Байсандаа л байг! Замаар явах нь тойроод л гарна биз! гэж эрэгчин туулай хариулав. 

	Тэгээд мөнөөх чулуун байшингийн довжооны дэргэд хэвээр үлджээ. 

	Нэг өдөр эрэгчин туулай ногооны газраас тонгос тонгос харайсаар гэртээ ирж явжээ. Замд чулуу байдгийг мартаад түүнд тээглэн шургачин ойчиж хамраа няц цохижээ. 

	— Чулууг зайлуулъя! Чи яаж няцарсныгаа хар л даа! гэж эмэгчин туулай мөн л хэлжээ. 

	— Тэгнэ байх аа! Ярихгүй! гэж эрэгчин туулай хариулав. 

	Бас нэг өдрийн орой эрэгчин туулай нэг хэргээр гүйн гарахдаа гаднах чулуугаа мартсанаас харанхуйд түүнийг мөргөн ухаан нь балартаж чухам ямар хэргээр гарснаа ч мартжээ. 

	— Энэ гайтай чулууг зайлуулъя гэж би чамд хэлсэн шүү дээ! гэж эмэгчин туулай хэлэв. 

	— Байсандаа л байг! гэж зөрүүд зант эрэгчин туулай хэлэв. 

	Чулуу байрандаа байсаар. Эрэгчин туулай түүнийг мөргөсөөр авч зайлуулахгүй л байв. Энэ хоёрын аль, нь алиныгаа дийлдэг бол гэж эмэгчин туулай харсаар байв. 

	 


ХӨЛЧҮҮРҮҮЛЭГЧ ИНТООР

	 

	Эрэгчин тахиа хашаа дотор интоорын амтат дарсны шаар интоор жимсийг ханатлаа түүж идэв. Согтож аваад хэнтэй зодолдохоо эрж явжээ. Тэгээд ч зодолджээ! Чухам зодолдсон гэдгээ сайн санаж байв... Өглөө сэрээд, тогтоол усанд тольдмогц дуу алджээ. Баруун нүд нь хөх няц болж нүүр ам нь хаван гүйн пөмбийжээ. Орой дээрх залаа нь хажуу дээр гарч бас хавджээ. Сүүлнээс нь хоёрхон өд үлдсэн байв. Мөн хамаг яс нь янгинаж байв... 

	— Би өчигдөр хэнтэй зодолдов оо?... гэж Эрэгчин тахиа эргэцүүлэн бодож

	— Галуутай зодолдов уу? гэж Гөлөгнөөс асуув. 

	— Үгүй гэж Гөлөг хэлэв. 

	— Цацагт хяруултай юм болов уу?

	— Үгүй гэж Гөлөг хэлэв. 

	— Би Мууртай зодолдсон юм биш биз дээ?

	— Үгүй гэж Гөлөг хэлэв. 

	— Тэгвэл би Барбос нохой руу довтлов гэж үү? гэж Эрэгчин тахиа сулхан дуугаар өгүүлэв. 

	— Үгүй гэж Гөлөг хэлэв. 

	— Тэгвэл хэн намайг өчигдөр ингэж гоёо вэ?

	— Эмэгчин тахиа гэж Гөлөг хэлэв. 

	 


ИЛЖИГ МИНЖ ХОЁР

	 

	Ойн цоорхойд залуухан гоолиг мод ургажээ. 

	Илжиг ойн цоорхойд хар эрчээрээ давхиж явснаа энэ модыг харсангүй тасхийтэл мөргөхөд нүднээс нь оч бутрав. 

	Илжигний уур хүрэв. Гол дээр очиж Минжийг дуудав. 

	— Минж ээ! Дундаа ганц модтой ойн цоорхойг мэддэг үү?

	— Мэдэлгүй яах вэ!

	— Минж чи түүнийг унага! Чи шүд хурцтай шүү дээ. 

	— Яах нь тэр билээ?

	— Би түүнийг мөргөж духаа шалбалав, булдруу суулгав. 

	— Чи юу харж явсан юм бэ?

	— Юу юу л гэнэ... Харсангүй л мөргөж орхилоо... Түүнийг унага! 

	— Унагахад харамсмаар байна. Тэр мод ойн цоорхойг чимж байдаг юм. 

	— Тэгвэл миний давхиж явахад саад болж байна. Минж минь түүнийг унагаж үз!

	— Үгүй. 

	— Чи яагаа вэ, чамд бэрхшээлтэй байна уу?

	— Бэрхшээлтэй ч биш, гэхдээ л үгүй. 

	— Яагаад

	— Яагаад гэвэл, түүнийг унагаваас чи хожуулыг мөргөх болно!

	— Чи хожуулыг ёроолоор нь ухаж ав!

	— Хожуулыг ухаад авбал, чи нүхэнд нь ойчиж хөлөө хугална!

	— Яагаад!

	— Яагаад гэвэл чи Илжиг учраас гэж Минж хэлэв. 

	 


ШУМУУЛ

	 

	Том Баавгай бяцхан Туулайг гэмгүй явахад нь чихдэж аваад угз татав. Өрөөсөн чихийг нь мушгин бүр хажуу дээр нь буулгажээ. 

	Туулай гаслан уйлахаа болив, чих нь ч эдгэрэв, нулимс нь ч хатав. Гагцхүү гомдол л тасарсангүй. Яалаа гэж энэ вэ! Дахиад майга гайхалтай тулгарах юм биш байгаа! Тэгвэл ч бүр чихгүй гэсэн үг ээ! Баавгай ойд хамгийн хүчтэн нь байхад хэндээ ч гэж гомдол мэдүүлэх билээ дээ? Чоно, Үнэг хоёр түүний баруун гарын түншүүд, салшгүй анд нар нь байдаг. 

	— Хэнээс тусламж авч хамгаалуулах билээ? гэж хэлээд Туулай сүүрс алдав. 

	— Надаас! гэж нэгэн амьтан нарийхан дуугаар шунгинан хэлэх сонстов. 

	Туулай зүүн нүднийхээ булангаар хялайн харж шумуулыг үзээд

	— Иш! Ийм ч хамгаалагч гэж байх уу даа! Чи Баавгайг яах вэ? Баавгай бол араатан, чи бол шумуул шүү дээ! Чамд ямар хүч чадал байна? гэж туулай хэлэв. 

	— Үз л дээ, тэгвэл гэж Шумуул хэлэв. 

	Баавгай өдрийн халуунд ойн дунд эцтэлээ тэнэжээ. Явж явж нойр нь хүрэв. Тэгээд амрахаар бөөрөлзгөнийн бутанд орж хэвтжээ. Дөнгөж нүдээ аньтал яг чихэн дээр нь “жуу-уу-уун, Жжуу-уу-уун!” гэх нарийхан дуу сонсогджээ. 

	Баавгай шумуулын дууг танив. Баавгай Шумуул хэзээ ирж хамар дээр нь суухыг сэмээрхэн чагнан хүлээв. Шумуул эргэлдэж эргэлдэж Баавгайн сарьсан хамар дээр суув. Баавгай олон таван юм бодсонгүй, зүүн хөлөө далайж далайж байгаад хар чадлаараа хамар дээрээ буулгажээ! Баавгайн хамар дээр суух ямар байдгийг энэ муу! шумуул нэг мэдэж авсан бий вий! гэж бодно. 

	Майга гайхал баруун бөөр дээрээ эргэж хэвтээд нүдээ анив. Дөнгөж нэг эвшээтэл яг чихэн дээр нь “Жжуу-уу-уун” “Жжуу-уу-уун!” гэж дуугарах сонсогдов. 

	Шумуул Баавгайн хөлөөс зайлж гарсан бололтой!

	Баавгай унтсан байдал үзүүлэн хөдлөлгүй хэвтэж Шумуул хаана суухыг нь чагнан хүлээнэ. 

	Шумуул Баавгайг эргэн тойрон шунгинаж шунгинаж гэнэт чимээ тасрав. 

	„Нөгөө муу гайхал чинь явчхав аа!” гэж Баавгай бодоод тухтай гэгч суниав. Гэтэл энэхэн мөчид Шумуул Баавгайн чихэнд сэмээрхэн оров. Бүр нүцгэн чихэн дотор орж аваад часхийтэл хазав! Баавгай босон харайв. Баруун хөлөө далайж далайж байгаад чихэн дээрээ буулгатал Баавгайн өөрийнх нь нүднээс оч бутрав. Баавгайг яаж хаздагаа Шумуул мартана бий вий! гэж Баавгай бодно. 

	Майга хөлт чихээ маажиж аваад одоо ч нэг унтдаг хэрэг ээ гэж тухлан хэвтлээ. Нүдээ ч аньж амжаагүй байтал дахиад л толгой дээр нь “Жжуу-уу-уун! Жжуу-уу-уун!” гэх сонсогдлоо. 

	Үгүй ер гайхалтай юм! Яасан амь бөхтэй ялаа вэ!

	Баавгай босон харайж таваргаж гарав. Харайж харайж тамирдаж бутны ёроолд ойчлоо. Хэвтэн амьсгаагаа дарах зуураа, Шумуул хаана явна гэж чих тавин чагнасаар... 

	Ойд нам гүм, хав харанхуй... Эргэн тойрон бүх араатан амьтан, жигүүртэн шувууд дуг нойртоо дугжирсаар атал гагцхүү Баавгай л унтдаггүй дэмий хөрвөн хэвтсээр л. 

	Ийм ч гайтай юм байх гэж! Намайг Баавгай мөн биш ээ мэдэхгүй болтол нь энэ муу тэнэг мунхаг Шумуул дөнгөх гэж бас байдаг аа?

	Би түүнээс мултран зайлж чадсан минь бас яамай. Одоо ч нэг унтдаг хэрэг ээ... гэж Баавгай бодов. 

	Баавгай бутан дунд шурган орж нүдээ анин зүүрмэглэв. Зүүд зүүдлэв. Ойд явж байгаад зөгийн үүртэй дайралдаж зөгийн үүрэнд зөндөө их бал байжээ. Хөлөө баланд дүрж байна гэж зүүдэлтэл гэнэт мөнөө л “жжуу-уу-уун! жжуу-уу-уун!” гэх сонсогдлоо. Шумуул Баавгайг гүйцэж иржээ. Гүйцэж ирээд сэрээжээ! Шумуул шунгинаж шунгинаж нам болчхов. Нэг тийшээ алга болчхов уу гэлтэй нам чимээгүй болов. 

	Баавгай хүлээж хүлээж, чимээ гарахгүйд нь бутны ёроолд улам ч лавшран шургаж нүдээ анин зүүрмэглэж, дулаацаж байтал Шумуул ахиад л “жжуу-уу-уун” гэж эхлэв. 

	Баавгай бутны доороос гарч цөхрөн уйлав. 

	Гайтай амьтан тааралджээ. Амарсан ч юмгүй, нойр ч үгүй! За чи тэгж л бай! Өглөө болтол би унтахгүй, харин чамайг дөнгөхөө л дөнгөнө!... гэв. 

	Нар гартал Шумуул Баавгайг огт унтуулсангүй. Майга хөлтийг тарчлаан зовоож цөхрөнг нь баржээ. Өглөөний наран мандтал Баавгай цурам хийсэнгүй. Өөрийгөө хөх няц болтол балбасан боловч Шумуулыг алж чадсангүй. 

	Нар гарлаа. Ханатал унтсан араатан амьтад, жигүүртэн шувууд шөнийн нойрноосоо сэрэв. Тэд дуулан баясна. Гагцхүү Баавгай л шинэ өдөр эхэлсэнд үл баярлана. Өглөө нь ойн захад Туулай түүнтэй дайралдав. Ноорхой Баавгай арай чамай хөлөө зөөн сажилна. Нойр нь тэсгэлгүй их хүрэх учир нүд нь анилдана. Туулай Баавгайг мөн ч нэг дооглосон гэдэг дээ! Ханатлаа л шоолж инээсэн гэнэ. 

	— Ээ дээ Шумуул минь! Ээ дээ Овоо доо!

	— Шумуул Туулайд:

	— Баавгайг харав уу?

	— Харсан, харсан! гэж Туулай элгээ хөштөл инээн хариулав. 

	— Чиний нөгөө “ялаа” гэсэн чинь энэ дээ! гэж Шумуул хэлээд “Жжуу-уу-уун” гэж дуугарсаар нисэн одов. 

	 


ХОТОНГИЙН ХҮМҮҮЖИЛ

	 

	Баавгайн хоёр бамбарууш загасчилж яваад харих замдаа Хотонтой уулзжээ. 

	— Хотоон! Хотоон! хараач, бид мөн олон загас бариа биз! Манайд очиж үдийн хоол идээрэй. Бид чамайг зочилно!

	— Очно, очно гэж Хотон хариулав. Хэлсэндээ ч очжээ. Очоод хоолны ширээний нь дэргэд тухлан суужээ. Хотон минь, битгий нэрэлх!! Сайн идэж ав! Загас олон байна. Ямар бүгдийг идэж барах биш гэж бамбаруушууд зочноо дайлангаа хэлж байжээ. 

	Гэтэл хэдхэн агшны дараа ширээн дээрх загас бүгд үгүй болж Хотонгийн эрүүн дэх уутанд оржээ. 

	Бамбаруушууд дэмий л уруулаа долоон хоцров. 

	— Юутай сайхан амттай вэ? Бид бас л идмээр байна. Чи бас идмээр байна уу? гэж Хотонгоос нэг бамбарууш нь асуужээ. 

	— Тэгэлгүй яах вэ! гэж Хотон том хошуугаа ангайлган хэлэхэд амнаас нь нэг загас үсрэн гарчээ. 

	— Тэгвэл ид, ид! Сайн хүн санаагаар гэгчээр нэг загас ч гараад ирлээ... гэж бамбаруушууд доогтойхон хэлэв. 

	Үүнээс хойш бамбаруушууд яагаад ч юм Хотонг хоолондоо уриагүй юм гэдэг. Дашрамд хэлэхэд, урихгүй болсны учрыг Хотон одоо болтол ойлгоогүй юм гэдэг. 

	 


СҮҮЛНИЙ ХАДАРГА

	 

	Чоно сүүлгүй явахыг Туулай харжээ. Тэгээд Чонын мөрөөр явсаар түүний сүүл... хавханд байхыг олж үзжээ. 

	Туулай чонын сүүлийг хавхнаас салгаж авав. Ховч шаазгай нисэн ирээд:

	— Чи яаж Чонын сүүлтэй болов?! гэж Туулайнаас шалан асуув. 

	— Би Чонын сүүлийг тас татаж авсан юм! гэж Туулай худал хэлэв. 

	— Чи яаж ийнхүү зүрхлэв? гэж Шаазгай гайхан асуув. 

	— Яах юу байх вэ, тун амархан!? Тэнүүлч хөх эхэлж миний мэндийг асуусангүй учир би өнөө өглөө түүнтэй зодолдов. Түүнийг нэг хоёр цохиж газар унагааж аваад баахан үнгэв. Тэр надаас “Бүү зодооч туулай минь, бүү зодооч!” гэж гуйв. Тэгэхэд нь би зодохоо больсон боловч харин сүүлийг нь тастаж авсан юм. Дурсгал болгож авсан юм!

	— Туулай Чонын сүүлийг тастлаа! Би үүнийг нүдээрээ үзлээ! гэж Шаазгай Туулайны эрэлхэг зоригийн тухай ой хөвч даяар ярьж шуугиан дэгдээв. Хөвчийн амьтад түүний үгэнд итгэв. Туулай ойн дундуур явж, Чонын сүүлээр дэвүүр хийн ялаа шумуулаа үргээж явахад түүнд яаж итгэхгүй байх билээ. 

	Амьтад Туулайг “Сүүлний хадарга” гэж нэрлэв. Бас түүнээс сүүлээ нууцлах болжээ. Амьтан амьтнаас илүү Үнэгний сэтгэл түгшжээ. 

	Миний сүүл амьтан амьтныхаас илүү үзэсгэлэн төгөлдөр билээ!.. гэж бодно. 

	Үнэг нэг өдөр Баавгайтай дайралджээ. 

	— Хөвчийн хүрэн минь сүүлнийхээ бүтэн дээр ойгоос гарч, “Сүүлний хадарганаас” зугтъя! гэж Үнэг Баавгайд хэлэв. 

	— Надад тастуулах юм байхгүй. Надад сүүл биш тав бий! Тэгсэнд орвол тосгоны Хоточ нохойг үнхэлцгийг нь хагартал айлгахаар явахыг Туулайнаас гуйх нь дээр. Тэр нохой намайг түгшүүлж, шөнөжин хуцаад нойр хүргэхгүй юм гэж Баавгай хариулав. 

	— Үүнийг гүйцэтгэнэ! гэж сүүлний хадарга Баавгайд хэлээд тосгоны зүг явжээ. 

	— Тосгоны халтар нохой ч баларчээ! Лав сүүл нь өнгөрсөн дөг!.. гэж ойн амьтад шийдэв. 

	Туулай ойдоо үлгэн салган буцаж ирэв. Улиасны навч салхины аясаар хийсэх адил хамаг бие нь дагжин чичирнэ. Бас ярихдаа ээрнэ. 

	— Чи яачхав, Туулай? Яриарай! гэж түүнийг тойрсон амьтад хэлэв. 

	— Аа-аа. юу-уу, юу-уу... 

	— Ойлгохгүй байна. Ойлгогдохоор ярь!

	— Аюу-уум-шигт амьтан! гэж Туулай арайхан хэлэв. 

	— Юун аймшигт амьтан бэ? Тэр хаана байна? гэж амьтад сэтгэл түгшин асуув. 

	Гэтэл сүүлний хадарга нэгэн амьтнаас үхтлээ айсан учир болсон явдлыг ойлгогдохоор ярьж чадсангүй. Арайхийж нэг сэхээ авмагцаа чичирсэн хөлөөр чулуун дээр Тахиа зурав. 

	Туулай замдаа юутай учирсан, юунаас айсан болохыг амьтад ойлгов. Тахианаас айжээ! Тахианаас шүү хаа-хаа-хаа! гэж тэд инээлдэнэ. Харин сүүлний хадарга хоч нь Туулайд хэвээр үлдсэн гэдэг... 

	 


ЗАЛХУУ ТАХИА

	 

	Эрт урьд цагт нэг маш их залхуу Тахиа байж гэнэ. Тийм мөртөө бас бусдаас илүү сайхан амьдрахыг хүсдэг байжээ. 

	Тахиа цагаахан Ишигнүүдийн суудаг байсан цэвэр цэмцгэр бяцхан байшинг сонгож аваад, “Намайг гэртээ оруулаач, нэг зун байлгаач! Танайх зайтай шүү дээ!” гэж гуйжээ. 

	Сайхан санаат Ишигнүүд түүнийг суулгахаар зөвшөөрчээ. Тахиа Ишигнүүдийнд ирж суужээ. Ишигнүүд газар ухах, цэцэг суулгах, хашаа шүүрдэх зэргээр өдөржин л ажилтай байдаг байжээ. Гэтэл Тахиа дээвэр дээр тухлан самар цөмөн хальсыг нь доош нь хаяна. Түүний тарьсан хогийг Ишигнүүд түүж ч амждаггүй байв. 

	Ишигнүүд цэцэрлэгт цэцэг тарьтал, Тахиа цэцгийн хүрээлэнг онгичин ухаж чийгийн өт эржээ. 

	Ишигнүүд хоёр жижиг мод тарьжээ. Гэтэл Тахиа зөвшөөрөл ч авсан юмгүй хоёр модны хооронд дүүжин ор уяжээ. Хоёр мод хугарч хатав. 

	Тахиа шөнө нойроо хүрэхгүй болохоор гэнэт гэнэт донгоддог байв. 

	Тэгэхдээ донгодож ч чаддаггүй, орилдог байсан учир Ишигнүүд сэрж дахиад унтаж чаддаггүй байв. 

	Нэг өдөр Ишигнүүд Тахианд сануулга өгөхөд Тахиа зодоон хийхээр довтлов. 

	Та нар намайг яах гээд байгаа юм бэ? Та нарт ямар хамаатай юм бэ? Би дээвэр дээр донгодсон болохоос биш ямар байшинд донгодсон биш. Дээвэр бол нийтийн хэрэгцээний газар! гэж тэр хэлжээ. 

	Ишигнүүд хоорондоо зөвлөлдөөд Тахиаг хөөж явуулахаар шийджээ. “Юу ч хийдэггүй, юугаар ч бидэнд тус болдоггүй тийм залхуу юм бол энд юугаа хийх гэж байх вэ? Дуртай зүгтээ л яваг, цаашаа" гэж Ишигнүүд шийдэв. 

	Хэлснээрээ болж Ишигнүүд Тахиаг байшингаасаа хөөн явуулжээ. Тахиа эсэргүүцэх гэсэн боловч нэмэр болсонгүй. Ишигнүүд шийдвэрээсээ буцсангүй. 

	Түүнээс хойш цагаахан Ишигнүүд эв найрамдалтай, амар жимэр амьдрах болжээ. Тэдэнд юу ч үл саад болно. Цэцгийн хүрээлэнд цэцэг навч дэлгэрсээр, байшингийн хажуу дахь моднууд сэргэж дахин ногооров. 

	Тахиа хуучин хашааны оройд сууж, хажуугаараа өнгөрсөн бүхэнд намайг Ишигнүүд гомдоов гэж гомдол мэдүүлдэг байв. 

	 


ХАРИУ

	 

	Бяцхан Дэгдээхэй том Тахианаас элдвийг асууж шалгаажээ. 

	— Яагаад цэн шувуу урт хошуутай, уртаас урт хөлтэй байхад би ийм ахархан хошуу, хөлтэй байдаг юм бэ?

	— Аль вэ, цаашаа!

	— Яагаад туулайн чих урт байхад надад чих ч байдаггүй билээ?

	— Бүү шалаад бай!

	— Яагаад муурын зулзага гоёхон үстэй байхад би муухай шар ноолууртай байдаг юм бэ?

	— Арил! Зайл!

	— Яагаад гөлөг сүүлээ хөдөлгөж чаддаг байхад би огт сүүл ч үгүй байдаг билээ?

	— Чимээгүй!

	— Яагаад ишиг эвэртэй байхад над эврийн ором ч байдаггүй юм бэ?

	— Боль, арил цаашаа! гэж Тахиа үнэнээсээ уурлан хэлэв. 

	— Цаашаа, цаашаа л гэх юм! Яагаад балчир багачуудаа юм асуухад томчууд нь хариулдаг байтал чи яагаад хариулдаггүй юм бэ? гэж Дэгдээхэй шулганав. 

	— Яагаад гэвэл чи асуулт асуусангүй харин амьтан бүрд атаархаж байна шүү дээ! гэж Тахиа хэлэв. 

	Энэ нь ч аргагүй үнэн үг байлаа. 

	 


МАГТАГДСАН ДУУЧИН

	 

	Урьд эрт цагт нэгэн дууч Канар бялзуухай байж гэнэ. Шархан өнгөтэй, хөөрхөн хөхөлтэй юм сан ажээ. Дуу нь намуухан атлаа сонсоход яруу тул түүний донгодохыг сонсож суухад тааламжтай сайхан гэнэ. Донгодохыг нь сонссон бүхэн:

	— Аяа юутай авьяаслаг вэ?

	— Юутай уран гоё донгодно вэ? гэцгээнэ. Бас нэгэн өдөр, 

	— Зүйрлэшгүй уран гуа хоолойтойн! гэж магтахыг ч сонсжээ. 

	Сонсогчдын чухам аль нь хэлснийг тэрхүү бялзуухай ойлгосонгүй өнгөрчээ. Учир нь дуулах үедээ дадсан, заншлаараа нүдээ аньжээ. Ийнхүү магтсанаас Канар бялзуухай бүр мөсөн биеэ тоож гүйцжээ. 

	Канар бялзуухай донгодохоо больж болжморын жиргээгээр жиргэх болсныг амьтад мэджээ. Тэгээд түүнийг анхаарч хайхрахаа больцгоожээ. 

	— “Зүйрлэшгүй хоолойтойн“! Миний хэлэхийг сонс! Хэрэв чи жиргэе гэж байгаа бол яаж жиргэдгийг надаас сур. Би чамд дуртайяа тусалъя. Сайн жиргэхийг бас сурах хэрэгтэй! гэж бор бялзуухай хэлжээ. 

	 


ХОВДОГ ТУУЛАЙ

	 

	Туулай модны хонгилд зөгийн үүр байхыг үзжээ. Тэгээд зөгийн бал идье гэж боджээ. Томоос том торх олж авч гэнэ. 

	Торхоо аваад ой руу явах замдаа Баавгайтай дайралджээ. 

	— Туулай чи хаа хүрэх нь вэ?

	— Зөгийн баланд явж байна! Би ойд зөгийн үүр оллоо. 

	— Надтай хамт яваач. 

	— Үгүй, надад ганцаарт минь багадна. 

	— Зөгийнүүдэд ч юу ч үлдэхгүй гэж үү?

	— Үлдээж яах юм бэ? Зөгий дахиад л балаа хураана шүү дээ... 

	Туулай балын хойноос модны хонгилд орж явчхав. Харуулын зөгий түгшүүр зарлав. 

	Зөгийнүүд үүрээрээ урилгагүй зочныг довтлов. Туулайг ч тэгээд сайн болгож тавьж гэнэ дээ! Туулай сайн ч шийтгүүлж, сайн ч хатгуулж, арай чарай л амьтай голтой гарчээ. 

	Туулай чи дэндүү ховдог загнав. Чи зөгийн бал авахаар торх биш аяга бариад очсон бол зөгийнүүд чамайг яах ч үгүй байсан юм. Зөгийнүүд угаас ааш зангаараа номхон дөлгөөн билээ! гэж Баавгай хэлэв. 

	— Чамайг аяга бариад очиход тэд яаж шуу угтахыг нь харах сан!.. гэж Туулай ёолон хэлэв. 

	Баавгай жижиг аяга аваад модны хонгил руу оров. Харуулын зөгий түгшүүр зарлав. Зөгийнүүд зүг зүгээс довтолж Баавгайг хатгаж гарав. Туулайнаас долоон дор болтол хатгав. 

	— Чамаас болж ингэлээ! Чи торх барьж очоогүй сэн бол намайг аяга бариад очиход тэд хөндөхгүй байх сан билээ... Ховдог зан гэдэг ийм л байдаг юм байна! гэж Баавгай Туулайд хэлжээ. 

	 


ГАХАЙН АВИР

	 

	Нэр бүхий нэгэн Бодон гахай өөрийгөө зураач гэж өргөмжилжээ. 

	— Хараач! Би зүүн хөлөөрөө зурж байгаа шүү! гэж түүний авьяасыг бишрэгч Мэгжид хэлэв. 

	— Чи юу зурсан нь энэ бэ? Чиний шинэ зураг ямар нэртэй вэ? гэж Мэгж асуув. 

	— “Вальс” гэдэг юм!

	— Өө тийм үү! Би “Жаргах нар” гэдэг болов уу гэж бодсон юм гэж авьяасыг нь бишрэгч урамгүйнхэн хэлэв. 

	— Энэ бол урлагийн шинэ урсгалын “Жаргах наран” биш Мандах наран билээ! Шинийг эрэлхийлэн хайж байгаа минь энэ юм! гэж Бодон өөрийн бүтээлийг бахархан хэлэв. 

	— Эрэл хайгуул гэнээ? Юутай догь вэ! Чи намайг ингэж зурж сурга л даа! гэж Мэгж маяглан инээж хэлэв. 

	— Сургана! Харин чи яаж зурдгийг хэнд ч хэлж болохгүй шүү! Чи будаг нийлүүр дээр суу!

	— Яах нь вэ? гэж гэнэхэн Мэгж гайхан асуув. 

	— Шинэ аргаар зурахын тулд ингэдэг юм!

	— Хамаг бие халтартана шүү дээ! гэж Мэгж будаг нийлүүр дээр суунгаа хэлэв. 

	— За яах вэ, би суучихлаа! Одоо яах вэ?

	— Одоо энэ зургийн даавуун дээр суу! гэж Бодон хэлэв. 

	— За юу гарав? гэж Мэгж зураг зурдаг даавуунаас босонгоо асуув. 

	— Гайхамшигт сайхан зураг гарчээ! гэж шинийг сэдэгч зураач сэтгэл хангалуун хэлэв. 

	— Энэ зурагт ямар нэр өгөх вэ?

	— “Янагийн зураг“! гэе. Энэ бол чи!

	 — Юу-уу? Чи юу гэв? Энэ би болж байна уу? гэж Мэгж хилэгнэн хэлж будаг нийлүүрийг шүүрэн авч сэтгэлтэй Бодонгийнхоо хоншоор дундуур буулгав. 

	— Чи хийсвэр урлагийг ер ойлгохгүй байна! гэж шинийг сэдэгч! ёолон хэлж цэвэр даавуугаар халтартсан газраа арчив. 

	— Гэвч чи шинэ аргын үндсэн гол зүйлийг мэдэж авлаа! Чи санаандгүйгээр бас нэгэн үнэт бүтээл туурвив! гэж хэлээд будагт халтартсан зургийн даавууг шинэ жаазанд хийж татав. 

	— Миний энэ маань үнэхээр нэг бүтээлэрхүү юм болов уу даа? гэж Мэгж зургийн даавууг харж итгэлгүйхэн асуув. 

	— Яриангүй тийм! Энэ бүтээлийг “Янагийн хариу” гэж нэрлэе!... гэж Бодон хэлэв. 

	Энэ үед зураач Бодонгийн ажлын тасалгаанд Нугас орж ирээд түүний шинэ бүтээлийг хараад

	— Үлэмжийн үнэт бүтээл! Жирийн атлаа шинэ соргог маягаар санаагаа илэрхийлжээ. Юутай өргөн сэтгэж, чөлөөтэйгөөр уран нийтлэг дүгнэлт хийгээ вэ! Санаа илэрхийлэх нь яруу тод бөгөөд бас ухамсар үгүй! гэж өгүүлэх зуураа Нугас сэтгэл оргилон бадарсны улмаас шалан дээрх зургийн шинэ даавууг ч халтартуулж орхижээ. 

	Нугасны энэ дутагдлыг хэн эс андах билээ!

	“Шинэ даавууг минь бохирдуулчхав гэж магтаал сонсож ядарсан зураач нэг бодсоноо үгүй байз, бохирдуулсан ч гэж дээ. Энэ чинь шинэ маягийн өнгө будаг биш гэж үү! Энэ чинь шинэ сонирхолтой маягаар зураг зурчихлаа шүү! Үүнийг ер нь “Оргилуун сэтгэл” гэж нэрлэвэл ямар вэ? гэж бодлоо. 

	Бодон олон улсын шинэ маягийн зургийн үзэсгэлэнд оролцож гурван диплом авчээ. 

	Яасны төлөө вэ?

	Гахайн авираар авирласны төлөө! Хоёрыг нь өөрийн, нэгийг нь өрөөлийн ийнхүү авирласны төлөө авчээ!

	 


ХОЁР БҮДҮҮН БА НЭГ ТУУЛАЙ

	 

	Бүдүүн Армана зэгсэн дотроос нэгэн хүний хаясан хуучин суудлын машин олжээ. 

	Армана Зааныг дуудаж:

	— Бүдүүнээ, миний юу олсныг хараач!

	Үүнийг яах вэ? гэв. 

	— Зүгээр л эд байна! Хоёулаа үүнийг чирээд гаргачихъя. Тэгээд хэрэгцээнд оруулъя. Хоёулаа унаж давхидаг хэрэг ээ! гэж Заан хэлэв. 

	Хаанаас ч гарсныг бүү мэд гэв гэнэт Туулай гарч ирээд:

	— Найз нараа, амрыг айлтгая! Юу олоо вэ? Машин уу? Маш сайн байна! За түлхье! Нэг, хоёр, гурав аа! Бас дахиад нэг!... гэв. 

	Хоёр бүдүүн машиныг намгаас хуурай эрэг дээр чирэн гаргалаа. Туулай тэднээс зайдуухан зогсон командалж байв. 

	Хоёр бүдүүн машиныг угааж, асааж дугуйг нь хийлж гарав. Туулай тэднээс хөндийхөн зогсож хошуу нэмж байв. 

	Хоёр бүдүүн газар гишгэлэн зам гаргаж замын тэмдэг тавив. Туулай тэднээс зайдуухан зогсож хошуу нэмэрлэж байлаа. Хоёр бүдүүн машинд суух гэтэл нэг суудалд хоёул огтхон ч багтахгүйд суудлаа булаалдан хэрэлдэв. 

	Гэтэл Туулай мөн л гэнэт машинд харайн орж машиныг жолоодон давхин одов... 

	Харин Туулай холдсонгүй мод мөргүүлэв. Машинаас бүтэн юм үлдсэнгүй. Өөрөө арай чарай амьд гарав. 

	Дэмий хөдөлмөрлөсөн хоёр бүдүүнийг бодоход харамсалтай байна. Эвдэрч хэмхэрсэн машиныг бодоход бас харамсмаар байна. Харин Туулайн тухайд Харамсах юм алга! Яагаад харамсах юм үгүй байдаг билээ? Үүнийг өөрсдөө таацгаа!

	 


ШААЗГАЙН ХЭЛ

	 

	Дэмий их чалчсанаас шаазгайн хэл хавджээ. Хавдах хавдахдаа, хоол идэж болохгүй, унд ч ууж болохгүй болтол хавджээ. Одоо яадаг билээ? гэж боджээ. 

	Шаазгай Тогоруунд хандаж:

	— Тогоруухай, Тогоруухай хэлийг минь эмнэж өгөөч! Чамайг өвс ногоогоор эмнэдэг гэж ярьцгаах юм. Туслаач! гэж арай ядан дорой дуугаар хэллээ. 

	Тогоруу Шаазгайд:

	— Надад ямар ч өвс ногоо алга! Би чамд тусалж чадахгүй нь! гэж хэлэв. 

	— Аа тийм бий вий. Тэгвэл би чиний тухай ойн амьтдад цуу яриа тараана. Надад туслахаас татгалзах нь ямар байдгийг тэр цагт чи мэднэ! гэж Шаазгай уурлан хөгшин шар шувуунд очиж гомдол мэдүүлэхээр нисжээ. 

	Шар шувуу Шаазгайн ярихыг сонсоод:

	— Би чамд тусалъя. Зөвшөөрөх үү? Би чиний хэлийг суга татъя. Хэлийг чинь суга татвал чамд л амар... мөн бидэнд ч нэгэн адил амар болно! гэжээ. 

	 


ТОЛЬ

	 

	Эрт урьд цагт нэг Хирс байж гэнэ. Тэр Хирс амьтан бүхнийг шоолон доромжлох муу зантай юм сан ажээ. 

	— Бөгтөөр! Бөгтөөр гэж Тэмээг өднө. 

	— Би бөгтөр гэж үү? гэж Тэмээ дургүйцэв. 

	— Хэрэв нуруун дээр минь гурван бөх байсан бол би улам ч илүү үзэсгэлэн гуа байх сан билээ! гэж сайрхана. 

	— Хүүе зузаан арьстаан! Чиний хамар чинь хаана, сүүл чинь хаана байна? Би сайн ялгаж харахгүй л байна шүү! гэж Хирс Заанд хашхиран хэлэв. 

	— Энэ юунд надаар оролдох болов? Миний хошуу надад гологдоогүй, тэгээд ч сүүлтэй огтхон ч төс байхгүй! гэж сайхан сэтгэлт Заан гайхан хэлэв. 

	— Ах гуай болжмор барьж өгөөч гэж Хирс Анаашийг шоолон хэлэв. 

	— Өөрөө ч мөн хөөрхөн байна даа! гэж тэр дээрээс Анааш хариулав. 

	— Нэг өдөр найз нар толь олоод Хирсийн эрэлд гарчээ. Энэ үед Хирс Тэмээн хяруулыг шоолж байжээ. 

	— Хүүе! Нүцгэн хөлт үрзээхэй! Нисэж чаддаггүй мөртөө бас шувуу гэдэг гэж байгаа! гэлээ. 

	Хөөрхий Тэмээн хяруул гомдсондоо толгойгоо далавч доороо нуужээ. 

	— Эрхэм ээ, чи сонс! Чи өөрөө өөрийгөө үзэсгэлэнтэй сайхан гэж боддог юм уу? гэж Тэмээ ойртож очоод асуув. 

	— Тэгэлгүй дээ! Хэн үүнд эргэлзэх вэ? гэж Хирс хариулав. 

	— Тэгвэл өөрийгөө хар! гэж Заан хэлээд Хирсэд толь өгчээ. 

	Хирс толинд харж тачигнатал инээн:

	— Ха-ха-ха! ха-ха-ха! Харав уу! Ямар гэгч муухай амьтан над руу харж байна вэ? Хамар дээрх нь юу вэ? Хо-хо-хо! ха-ха-ха! гэнэ. 

	Хирс толинд өөрийгөө харан инээж байх зуур Заан, Анааш, Тэмээ, Тэмээн хяруул дөрөв Хирс адгийн тэнэг амьтан юм гэдгийг ойлгож авчээ. Тэгээд ч түүнд гомдохоо больжээ. 

	 


МАЙГА ХӨЛТ

	 

	— Амрыг эрье, Майга хөлт өө! гэж нэгэн удаа Туулай Баавгайтай мэндэлжээ. 

	— Майга хөлт гэдэг нь юу билээ” гэж Баавгай гомдонгуй асуув. 

	— Чамайг майга хөлтэй гэж бүгдээрээ л ярьцгаах юм гэж Туулай хариулав. 

	— “Майга хөлт” гэдэг нь юу гэсэн үг юм бэ? Доромжилсон л үг байхаас зайлахгүй гэж Баавгай боджээ. 

	Гэтэл Туулай уулзах бүрдээ л:

	— Майга хөлт өө, сонин юутай вэ... Майга хөлтөө, хаанаас явна... гэдэг байжээ. 

	— Үгүй энэ чинь ер нь юу гэсэн үг вэ! гэж Баавгай нэгэн удаа хэлжээ. 

	— Чи мэдэхгүй л юм шиг байдал үзүүлээд байна уу?

	— Мэдэхгүй байна! Мэддэг сэн бол юунд асуух вэ!

	— Майга хөлт минь чи таа л даа таа, “Майга хөлт” гэдэг юу гэсэн үг болохыг таа!

	— Аа тийм үү! Баавгайн уур хилэн дүрсхийн бадрав. 

	— Би тэгвэл “майга хөлт” болж байх шив дээ? гэж хэлээд хар чадлаараа далайж далайж Туулайг хөлөөрөө алгадав. 

	Үг үгээрээ л байгаа биз. Харин шоолж байх ямар хэрэг байв?

	



	



	ЯАГААД ХУЛГАНА МУУРТ МУУ ЮМ ХИЙДЭГГҮЙ ВЭ?

	 

	Эртээ эрт, урьдаа урьд цагт гэнээ... 

	Нэг өдөр Гөлчгий гэртээ оройтож ирээд:

	— Дөнгөж сая саахалт айлын мууртай халз тулгарч мөргөлдлөө! гэж ярив. 

	Хулганууд шуугилдаж:

	— Тэгээд яасан бэ? Ярь ярь. Цааш нь юу болов? гэж асуув. 

	— Бид хоёр духаараа мөргөлдөв, тэгээд... 

	— Ээ бурхан минь! Тэгээд юу болов? гэж хулганууд тэсэж ядан асууна. 

	Гөлчгий санаа алдан нүдээ бүлтийлгэж:

	— Бод л доо та бүхэн... Ямар сайхан шөнө байсан гэж санана. Тэнгэрээс үүлс нүүгээд л... одод анивалзаад л... сар гийгүүлээд л дулаахан салхи тааламжтайяа үлээгээд л... миний санаа бодол ч тэнүүн л сайхан байлаа. Тийм ч учраас... 

	— Юу? юу тийм ч учраас гэж? Бушуухан ярь! Бүү удаад бай!

	— Тийм ч учраас би муурыг гар хүрэлгүй орхисон юм! Яах вэ амьдарч л байг цаашаа! гэж Гөлчгий яриагаа төгсгөв. 

	— Аяа! Аяа юутай уярам явдал вэ! Бид ч хэзээ ч муурт муу юм хийхгүй байх болно! гэж хулганууд час час дуугарав... 

	Энэ сайхан домог ингэж үүсэж буй болсон юм гэдэг. 

	Эрт урьдын тэр цагаас хойш Хулганууд муурт хэзээ ч муу юм хийдэггүй болсон юм гэнэлээ. 

	 


ТУУЛАЙН АТАА

	 

	Туулайнуудын дунд нэг Туулай байсан юм сан ажээ. Тариалангийн талбайд түүнээс түргэн харайдаг! Туулай нэг ч үгүй тул эмэгчин Туулайнууд түүнийг шохоорхон хардаг байлаа. Бодоход, энэ туулай дандаа баяртай аж төрмөөр санагдана. Гэвч энэ Туулай Яст мэлхийд туйлын их атаархдаг байжээ. 

	— Яст мэлхий мөн ч сайхан амьдарч байна даа! Орон гэрээ нуруун дээрээ бэлэн авч явах юм. Толгой хөлөө дотогш татаад л гэртээ орчих нь тэр. Сууц сууцдаа бас жирийн ч сууц биш! Чулуу шиг хатуу, мөн хээ хуартай. Тэнэг Яст мэлхий азтай юм даа гэж Туулай бодно. 

	Туулай явсан газар бүхэндээ Яст мэлхийг муучлан ярьж, газар бүр түүнийг хараан зүхэж, түүний тухай санаанд багтахын аргагүй худал зүйл ярьж шоолон доромжилдог байв. Атаархсандаа эмгэг өвчин олжээ. 

	— Чи яагаа вэ? Яагаад царай алдчихаа вэ? гэж Хэрэм Туулайнаас асуув. 

	— Гайтай муу Яст мэлхийгээс боллоо. Түүнийг харахад хүртэл дотор аягүйцнэ. Ямар сайхан сууц үүрч явна гэж бодно! Бас тэгээд хээтэй! гэж Туулай хэлэв. 

	Харин Яст мэлхий хэн хэнээс ч илүү хурдан хөлт Туулайд атаархдаг байжээ. 

	 


МУУР ӨӨРИЙГӨӨ ЮУ ГЭЖ БОДОВ

	 

	Бар Ирвэс муурын төрөлд багтдаг гэж Муур сонсжээ. 

	— Аа тийм бий! Би тэнэгдээ ямар төрөлтэйгөө мэдэхгүй явжээ! Одоо ч хэн болохоо үзүүлээд өгдөг хэрэг ээ... гэж Муур баярлан хэлээд, олон юм бодсонгүй Илжигний нуруун дээр үсрэн гарчээ. 

	— За юу болж байгаа нь энэ билээ? гэж Илжиг гайхан асуув. 

	— Тушаасан зүг рүү яв. Олон таван юм ярилгүй яв! Миний төрөл төрөгсдийг чи хэн гэж бодож байна? гэж Илжигний нуруун дээр тухлан суусан Муур асуув. 

	— Чиний төрөл чинь тэгээд юу болж байна? гэж Илжиг сонирхон асуув. 

	— Бар, Ирвэс шүү дээ! Итгэхгүй байгаа бол Хэрээнээс асуу. Илжиг үүнийг хэрээнээс асуув. Хэрээ түүнд:

	— Үнэхээр тийм! Муур, бар, барс, шүлүүс, мөн ирвэс, түүнчлэн арслан энэ бүгд муурын төрөлд ордог юм! гэв. 

	— За чи одоо итгэв үү? гэж Муур хэлээд, хумсаа Илжигний нуруунд шигтгэн яв, яв! гэлээ. 

	— Хаашаа явах юм бэ? Бар руу очих уу, Ирвэс рүү очих уу? гэж Илжиг тайван асуув. 

	— Үү-үү-үгүй-ээ! гэж Муур айн сандран мяу-мяу дуугарч, — намайг нөгөө... юу... хх-ххул-гана руу!.. гэжээ. 

	Тэгээд Илжиг Муурыг хулгана байдаг газар аваачсан гэдэг. Учир нь Муур гэдэг чинь муур л шүү дээ. 

	 


НАЙЗУУДЫН АЯЛАЛ 

	 

	Үнэг, Минж, Бодон гурав ой мод, уул нуруугаар тэнэн шинэ газар үзэхээр алс аяны замд хамт явахаар тохирчээ. 

	Нэг газар цуглаж аваад зорьсон зүгтээ хөдөлжээ. Явсаар явсаар байгаад нэгэн гол дээр иржээ. Голын дээгүүр гүүр тавьсан байжээ. Гурвуул зэрэг гарах боломжгүй байсан тул нэг нь түрүүлж гарах байлаа. 

	— Чи эхлээд гар! Чи насаар ах, чамайг хүндэлье! гэж Минжинд Бодон хэлэв. 

	— Зүйтэй, Минж эхлээд гараг гэж Үнэг дэмжин хэлэв. 

	Минж гүүр дээгүүр явж байтал гэнэт гүүр цөмөрч усанд ойчжээ. 

	— Ээ халаг, халаг, Бодоон, ус руу ороорой, Минжийг авраарай! Минж маань сүйдлээ! Бушуу! Бушуу! гэж Үнэг дуу тавив. 

	— Чи өөрөө ор! Би дуртайяа харайгаад орчмоор байна. Гагцхүү хүйтэн усанд орж ханиад шуухинаа хүрэхээс айгаад байна гэж Бодон хэлэв. 

	— Баярлалаа найз нараа, би өөрөө яаж ийгээд аргалъя. Би усанд сэлдэг шүү дээ гэж гүүрэн дороос Минжний хэлэх сонсогдов. 

	Минж эрэг дээр гарч ирээд Хоолой засан ханиалган усаа сэгсрэв. 

	— За ингээд л болох нь энэ! Одоо явцгаая! гэж Үнэг, Бодон хоёр баярлалдан хэлэв. 

	— Одоо юу-үгүй ээ! Та нартай явбал муугаа үзэх нь гэж Минж эрс шийдвэртэй хэлэв. 

	 


ШАЛГАЛТ

	 

	— Би хүний хэлээр ярьж чадна. Үүнээс хойш намайг шувууны хэлээр нэг ч үг хэлэхийг та нар сонсохгүй! гэж Тоть сагсууран хэлэв. 

	— Ёо, ёо. Яасан их ухаалаг эрхэм бэ! Гагцхүү хүний хэлээр ярина гэнэ шүү! Шувууны хэлийг тоохгүй гэнэ! гэж Цэцгий дуулалдан хэлэв. 

	— Энэ Тоть хүний хэлээр ярьж чаддаг гэнэ үү? За яах вэ, сайн байна! Гэлээ ч гэсэн энэ бол юу юунаас илүү ухаантай гэсэн үг биш ээ! Би мөн хүний хэлээр хэдэн үг хэлж чадах боловч өөрийгөө цэцэнд тооцдоггүй юм! гэж хөгшин Хэрээ хэлэв. 

	— Түүнтэй хүний хэлээр яриач! Шувууны хэлээр тантай тэр ярих ч үгүй. Та өөрөө үзнэ бий! гэж Цэцгийнүүд хэлэв. 

	— Үзье яах вэ гэж Хэрээ хэлээд ихэмсэг Тотины суусан мөчир дээр очиж суув. 

	— Сайн байна уу? Би хэрээ байна! гэж Хэрээ хүний хэлээр цэвэрхэн гэгч хэлэв. 

	— Тэнэг Тоть! Тэнэг тоть! гэж Тоть мөн хүний хэлээр ихэмсэг байдлаар хариулав. 

	— Та дуулав уу? Одоо та итгээ биз дээ гэж Цэцгийнүүд магтан хэлэв. 

	— Тэглээ! Би түүний үгэнд итгэж байна! гэж Хэрээ хэлэв. 

	 


АЛЬ ВЭ, МӨРГӨЛДЬЕ!

	 

	Аливааг шалахаараа салж өгдөггүй бяцхан эвэртэй нэгэн Ишиг байжээ. Түүнд хийх юм байдаггүй учир тохиолдсон бүхнээ шалгаана. 

	— Мөргөлдмөөр байна! Аль вэ мөргөлдье!

	— Холд, холд цаашаа! гэж Цацагт хяруул хэлээд ихэмсгээр зайлан одов. 

	— Аль вэ мөргөлдье! гэж Ишиг гахайн торойгоос шалав. 

	— Зайл! гэж Тоорой хэлээд хоншоороороо газар ухан далдлав. Ишиг хөгшин Хонин дээр гүйж ирэв. 

	— Аль вэ, мөргөлдье!

	— Холд цаашаа! Намайг амар байлгаж үз. Чамтай мөргөлдөх нь надад зохимжгүй юм гэж Хонь хэлэв. 

	— Тэгвэл би мөргөлдмөөр байна. Хоёулаа мөргөлдье!

	Хонь дуугүй байснаа өөрөө хажуу тийш зайлан явав. 

	Ишиг, Гөлөгтэй уулзав. 

	— Аль вэ, хоёулаа мөргөлдье!

	— Тэгье! гэж Гөлөг баяртай зөвшөөрөөд Ишигний хөлөөс өвдтөл зуув. 

	— Байз, байз! Би мөргөлдөх гэж байхад чи яаж байгаа чинь энэ вэ? гэж Ишиг уйлан хэлэв. 

	— Би зуулцмаар байна! гэж Гөлөг хэлээд Ишгийг дахин нэг зуув.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

